Vážený pán primátor / vážená pani primátorka,

Vážený pán starosta / vážená pani starostka,

Ministerstvo vnútra Slovenskej republiky v súvislosti s 2. sociálnym balíčkom vlády SR organizuje letný tábor pre deti zo sociálne slabších rodín v štátnych zariadeniach zadarmo. Letný tábor je určený pre deti vo veku od 8 – 12 rokov. Pobyt sa uskutoční v spádových rekreačných zariadeniach MV SR alebo MO SR v dĺžke 8 dní / 7 nocí.

Obsahom priloženého materiálu je skrátenou formou popísaný proces realizácie letných táborov, tlačivo žiadosti príslušné pre termín a rekreačné zariadenie, ktoré sme spádovo priradili pre Vašu obec / mesto, tlačivo potvrdenia lekára a informačný leták.

Keďže sú to pobyty určené pre sociálne slabšie rodiny, ktoré nemajú možnosť získať príslušné tlačivá svojpomocne, radi by sme prijali súčinnosť od obecných / mestských úradov, ako aj okresných úradov a regionálnych úradov práce, sociálnych vecí a rodiny, v nasledujúcom rozsahu:

1. Vytlačiť (aj na čierno-bielo) a na mieste prístupnom verejnosti vyvesiť informačný leták obsahujúci základné informácie pre občanov / žiadateľov a pripojiť k nemu odkaz, kde si môžu  vypýtať tlačivá.

2. Na podnet občanov bezplatne vytlačiť súvisiace tlačivá (Žiadosť + potvrdenie lekára) v počte, ktorý si vypýtajú.

3. V prípade, že je to možné, na podnet občana podať stručné vysvetlenie, čo treba s tlačivami urobiť.

4. Odkázať občanov na bezplatné číslo call centra MV SR (0800 222 222) v prípade, že potrebujú podrobnejšie informácie, alebo pomoc s vypĺňaním tlačív.

**Úrady nič nevyhodnocujú, neposudzujú, nepreberajú vyplnené tlačivá, ani ich nikam nezasielajú.**

Najdôležitejšie komunikačné body:

- Na pridelenie bezplatného poukazu do letného tábora nie je právny nárok.

- Zdarma je ubytovanie, celodenná strava a cestovné poistenie na 8 dní / 7 nocí.

- **Dopravu do a z rekreačného zariadenia zabezpečuje zákonný zástupca dieťaťa na vlastné náklady a zodpovednosť.**

- Žiadosť a prílohy posiela žiadateľ priamo na adresu rekreačného zariadenia.

- Výsledok spracovania žiadostí bude oznámený len úspešným žiadateľom.

Kontaktný mail na MV SR **(nie je určený pre verejnosť)**: tabory@minv.sk

Ďakujeme veľmi pekne za ústretovosť a spoluprácu. Veríme, že sa nám spoločnými silami podarí urobiť dobrú vec.

S úctou

*organizačný odbor*

*sekcia personálnych a sociálnych činností a osobný úrad MV SR*